Fremover skal man lette foden fra speederen på flere af de travleste veje i Aalborg. I trafiksikkerhedens tegn bliver fartgrænsen nemlig sænket på seks veje. Det har længe været et ønske fra Aalborg Kommune, og nu har politiet godkendt kommunens indstilling. Den nyhed vækker glæde på Hasserisvej, hvor den nye hastighedsgrænse allerede er trådt i kraft. - Jeg tænker, det er et rigtig godt skridt mod færre ubehagelige situationer og ja, man sparer vel også lidt brændstof og mindre støj, siger Flemming Jørgensen, der bor på Hasserisvej. Lidt længere ned ad vejen ser Inge Johansen også frem til, at billisterne fremover forhåbentlig letter foden en smule fra speederen - Det er bare godt, hvis de holder fartgrænsen. Det gør de ikke med 60. Der kører de 60, 70, 80, 90 og endda 100 . Sommetider kan jeg ikke engang se motorcyklerne, når de kører forbi, siger hun. Flere fordele ved lavere hastighed Mindre støjbelastning fra trafik og et bedre bymiljø har været lodder i vægtskålen, men det er særligt et øget fokus på trafiksikkerhed, der er den primære årsag til den nye hastighedsgrænse. - Vi har jo en ambitiøs målsætning om, at vi skal have nul tilskadekomne i trafikken, og der ved vi bare, at hastighed spiller en voldsomt stor rolle, siger Jan Nymark Thaysen (V), der er Rådmand i By og Land i Aalborg Kommune. Ophævelsen af zoner med 60 kilometer i timen, gør det, ifølge rådmanden, lettere for billister at finde ud af, hvad der er op og ned. - Vi ved jo allesammen, at når vi kører ind i en by, så er det 50 kilometer i timen, der er gældende. Når man ensarter hastigheden, bliver det nemmere at være billist, siger Jan Nymark Thaysen. Hvis man spørger Flemming Jørgensen, er den nye hastighedsgrænse ikke blevet indført et sekund for tidligt. - Jeg har tænkt over det i årevis. Lidt længere nede ad vejen må man kun køre 50, så hvorfor ikke bare fastholde det hele vejen ind. Trafikken skal nok blive afviklet i god ro og orden, siger han. Der er tale om Hasserisvej, Over Kæret, Hobrovej (fra Ny Kærvej/Vestre Alle til Nibevej i Skalborg), Skelagervej, Th. Sauers Vej og Gugvej. På alle strækninger må man køre 60 kilometer i timen i dag, men fremover bliver fartgrænsen 50 kilometer i timen. Hastighedsnedsættelserne kommer til at ske løbende fra uge 45 og frem mod nytår.
Nordjyllands Politi har godkendt kommunens ønske om at sænke fartgrænsen fra 60 til 50 kilometer i timen på en række udvalgte strækninger i Aalborg.